Εκθεση

σχετική με τις οικονομικές καταστάσεις του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2002, συνοδευόμενη από τις απαντήσεις του Παρατηρητηρίου

(2003/C 319/11)

ΠΕΡΙΕΧΟΜΕΝΑ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Ευρωπαϊκό Κοινοβούλιο και στο Συμβούλιο, δυνάμει του άρθρου 185 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου(1).

2. Το Συνέδριο εξέτασε τις οικονομικές καταστάσεις του Παρατηρητηρίου για το οικονομικό έτος που έκλεισε στις 31 Δεκεμβρίου 2002. Σύμφωνα με το άρθρο 12 παράγραφος 8 του κανονισμού (ΕΚ) αριθ. 1035/97 του Συμβουλίου(2), ο προϋπολογισμός εκτελέστηκε υπό την ευθύνη του διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(3), σύμφωνα με τις εσωτερικές δημοσιονομικές διατάξεις που εγκρίθηκαν κατ' εφαρμογή του άρθρου 12 παράγραφος 12 του κανονισμού (ΕΚ) αριθ. 1035/97 του Συμβουλίου. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Συνέδριο υποχρεούται να προβαίνει στην εξέταση των λογαριασμών αυτών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2002 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΠΑΡΑΤΗΡΗΣΕΙΣ

Εισαγωγή

5. Το Παρατηρητήριο ιδρύθηκε με τον κανονισμό (ΕΚ) αριθ. 1035/97 του Συμβουλίου της 2ας Ιουνίου 1997. Αποστολή του Παρατηρητηρίου είναι η συλλογή και ανάλυση αντικειμενικών, αξιόπιστων και συγκρίσιμων στοιχείων για τα φαινόμενα του ρατσισμού, της ξενοφοβίας και του αντισημιτισμού, ώστε η Ένωση να είναι σε θέση να ανταποκρίνεται στις υποχρεώσεις της όσον αφορά το σεβασμό των θεμελιωδών ανθρωπίνων δικαιωμάτων κατά τη χάραξη και την υλοποίηση των πολιτικών της. Για το σκοπό αυτό, το Παρατηρητήριο πρέπει να δημιουργήσει και να συντονίζει δίκτυο εθνικών κέντρων συλλογής πληροφοριών για το ρατσισμό και την ξενοφοβία (Raxen), καθώς και να πραγματοποιεί μελέτες σχετικά με τα φαινόμενα αυτά.

Εκτέλεση του προϋπολογισμού

6. Η εκτέλεση των πιστώσεων του οικονομικού έτους 2002 καθώς και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(4).

7. Από τις πιστώσεις του οικονομικού έτους 2002 ανελήφθησαν 6 εκατομμύρια ευρώ, ενώ οι πληρωμές ανήλθαν σε 4,5 εκατομμύρια ευρώ. Το υπόλοιπο των πιστώσεων είτε μεταφέρθηκε (1,5 εκατομμύρια ευρώ) είτε ακυρώθηκε (0,2 εκατομμύρια ευρώ). Από τις πιστώσεις για τις επιχειρησιακές δραστηριότητες (3,0 εκατομμύρια ευρώ) μεταφέρθηκαν 1,2 εκατομμύρια ευρώ, ήτοι το 40 % των πιστώσεων που χορηγήθηκαν, ποσοστό που παραμένει υψηλό. Το Παρατηρητήριο θα πρέπει να εξακολουθήσει τις προσπάθειες που καταβάλλει για περαιτέρω μείωση του ποσοστού των πιστώσεων που μεταφέρονται, των οποίων το ύψος παραμένει σχεδόν αμετάβλητο από έτος σε έτος.

8. Πολυάριθμες προσωρινές αναλήψεις υποχρεώσεων μεταφέρθηκαν αυτόματα, σε αντίθεση με τις διατάξεις του άρθρου 6 του δημοσιονομικού κανονισμού του Παρατηρητηρίου.

9. Οι εντολές είσπραξης συχνά καταρτίζονται εκ των υστέρων, αφού παραληφθούν τα κεφάλαια, γεγονός που δεν είναι σύμφωνο με το άρθρο 23 του δημοσιονομικού κανονισμού του Παρατηρητηρίου και δεν παρέχει τη δυνατότητα αποτελεσματικής παρακολούθησης των εσόδων προς είσπραξη (παραδείγματος χάρη, εξακολουθεί να μην έχει εκδοθεί εντολή είσπραξης για απαίτηση ύψους 60000 ευρώ από την αυστριακή κυβέρνηση σχετικά με τις επιστροφές ενοικίου).

Οικονομικές καταστάσεις

10. Ο λογαριασμός διαχείρισης και ο ισολογισμός που δημοσιεύθηκαν από το Παρατηρητήριο στην έκθεση δραστηριότητάς του για το οικονομικό έτος 2002 παρουσιάζονται συνοπτικά στους πίνακες 2 και 3.

11. Όσον αφορά το λογαριασμό διαχείρισης, η σημαντικότερη εξέλιξη παρατηρείται σε επίπεδο υπολοίπου του οικονομικού έτους, το οποίο παύει να είναι σχεδόν ισορροπημένο και παρουσιάζει έλλειμμα 1,6 εκατομμυρίων ευρώ. Πράγματι, μολονότι η επιχορήγηση προς το Παρατηρητήριο που είχε εγγραφεί στις πιστώσεις ανάληψης υποχρεώσεων της Επιτροπής ανερχόταν σε 6,1 εκατομμύρια ευρώ, οι αντίστοιχες πιστώσεις πληρωμών ανέρχονταν μόλις σε 4,3 εκατομμύρια ευρώ. Η κατάσταση αυτή παρακωλύει την εκτέλεση του προγράμματος εργασίας του Παρατηρητηρίου. Εξάλλου, η πρώτη δόση κεφαλαίων που ζητήθηκε τον Μάρτιο του 2002 καταβλήθηκε μόλις τον Ιούνιο του 2002, γεγονός που προξένησε προβλήματα ρευστών διαθεσίμων. Το Παρατηρητήριο και η Επιτροπή πρέπει να βελτιώσουν το συντονισμό τους σε οικονομικό επίπεδο, προκειμένου να αποφεύγεται η επανάληψη τέτοιου είδους καταστάσεων.

Νομιμότητα και κανονικότητα των υποκειμένων πράξεων

12. Ένας μη εξουσιοδοτημένος υπάλληλος υπέγραψε σύμβαση χωρίς να καλύπτεται από ανάληψη υποχρέωσης δεόντως θεωρηθείσα από το δημοσιονομικό ελεγκτή. Το Συνέδριο επεσήμανε στο Παρατηρητήριο προβλήματα της ίδιας φύσης κατά τα προηγούμενα έτη, ιδίως στην έκθεση του Συνεδρίου για το οικονομικό έτος 2001(5). Πρόκειται για πρόβλημα εσωτερικού ελέγχου που συνεχίζεται, παρά τις προσπάθειες του Παρατηρητηρίου που αποδείχθηκαν έως τώρα αναποτελεσματικές.

Διαχείριση των συμβάσεων

13. Οι συμβάσεις με τα θεματικά κέντρα του δικτύου Raxen (βλέπε σημείο 5) ανανεώθηκαν για το 2002 κατά το μήνα Απρίλιο· οι προβλεπόμενες πιστώσεις ανάληψης υποχρεώσεων ανέρχονταν σε 1,6 εκατομμύρια ευρώ. Η ανανέωση πραγματοποιήθηκε χωρίς αξιολόγηση των αποτελεσμάτων των συμβάσεων για το προηγούμενο έτος και, σε μία περίπτωση, προτού αυτά παρουσιαστούν. Εξάλλου, δεν έχει καθιερωθεί καμία διαδικασία αξιολόγησης για την επικύρωση των αιτήσεων ενδιάμεσης πληρωμής.

14. Για τα λοιπά είδη συμβάσεων, η διαχείριση είναι ανομοιογενής, ανάλογα με τη μονάδα· θα ήταν ωφέλιμο να εκλογικευθεί ενόψει μιας αποδοτικότερης και οικονομικότερης διαχείρισης. Έτσι, για τη διοργάνωση συσκέψεων ή σεμιναρίων, συνήφθησαν μάλιστα τέσσερεις συμβάσεις με διαφορετικές επιχειρήσεις, γραφεία ταξιδίων ή εξειδικευμένες εταιρείες. Για την εκτύπωση των εκδόσεών του, το Παρατηρητήριο προσφεύγει σε δύο διαφορετικούς εκδότες. Σε ορισμένες περιπτώσεις δεν υπεγράφη καμία σύμβαση με τους παρέχοντες τις υπηρεσίες, γεγονός που αντιβαίνει στο δημοσιονομικό κανονισμό.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 15ης και 16ης Οκτωβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 248 της 16.9.2002, σ. 1.

(2) ΕΕ L 151 της 10.6.1997, σ. 6.

(3) Κατ' εφαρμογή του άρθρου 12 παράγραφος 10 του κανονισμού (ΕΚ) αριθ. 1035/97 του Συμβουλίου, οι λογαριασμοί για το σύνολο των εσόδων και των δαπανών του Παρατηρητηρίου για το οικονομικό έτος 2002 καταρτίστηκαν στις 27 Φεβρουαρίου 2003 και κατόπιν διαβιβάστηκαν στο Ελεγκτικό Συνέδριο. Το Συνέδριο παρέλαβε τους εν λόγω λογαριασμούς στις 3 Μαρτίου 2003. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(4) Όλοι οι πίνακες της παρούσας έκθεσης καταρτίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει αμελητέες διαφορές σε επίπεδο συνόλων. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

(5) Παρόμοια προβλήματα διαπιστώθηκαν ήδη με ελέγχους που διενεργήθηκαν κατά τα προηγούμενα οικονομικά έτη· βλέπε ιδίως την έκθεση του Συνεδρίου για το οικονομικό έτος 2001, σημεία 18 έως 20 (ΕΕ C 326 της 27.12.2002, σ. 74).

Πίνακας 1

Ευρωπαϊκό Παρατηρητήριο των Φαινομένων Ρατσισμού και Ξενοφοβίας - Εκτέλεση του προϋπολογισμού για το οικονομικό έτος 2002Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου. Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Ευρωπαϊκό Παρατηρητήριο των Φαινομένων Ρατσισμού και Ξενοφοβίας - Λογαριασμός διαχείρισης των οικονομικών ετών 2002 και 2001

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Παρατηρητηρίου.

Πίνακας 3

Ευρωπαϊκό Παρατηρητήριο των Φαινομένων Ρατσισμού και Ξενοφοβίας - Ισολογισμός στις 31 Δεκεμβρίου 2002 και στις 31 Δεκεμβρίου 2001Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Παρατηρητηρίου. Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντησεις του παρατηρητηριου

7. i) Οι επιχειρησιακές δραστηριότητες του Παρατηρητηρίου έχουν εποχικό χαρακτήρα και διεξάγονται κατά το τέλος του οικονομικού έτους. Τα τελικά τιμολόγια που αφορούν το δίκτυο Raxen και τα οποία αντιπροσωπεύουν ποσοστό περίπου 50 % των επιχειρησιακών πιστώσεων που μεταφέρονται (οι οποίες αντιστοιχούν σε ποσοστό άνω του 80 % του συνόλου των πιστώσεων που μεταφέρονται) λαμβάνονται συνήθως τον Νοέμβριο και τον Δεκέμβριο κάθε έτους. Τα στοιχεία για το δίκτυο Raxen, τα οποία παρέχονται μαζί με τα τιμολόγια, πρέπει να εγκριθούν πριν από την πληρωμή των τιμολογίων. Κατά συνέπεια η πληρωμή των τιμολογίων μπορεί να πραγματοποιηθεί στις αρχές του επομένου έτους.

ii) Η εκτέλεση του προϋπολογισμού και η υλοποίηση του προγράμματος εργασίας του 2002 επηρεάστηκαν δυσμενώς από τον βραδυκίνητο μηχανισμό καταβολής της επιδότησης και το χαμηλό ύψος των πιστώσεων πληρωμών που διαθέτει το Παρατηρητήριο κατά τη διάρκεια του έτους. Παρόλα αυτά, το Παρατηρητήριο εξακολουθεί να καταβάλλει προσπάθειες για την περαιτέρω βελτίωση της εκτέλεσης του προϋπολογισμού.

8. Το Παρατηρητήριο συμφωνεί με την παρατήρηση του Συνεδρίου και θα λάβει τα απαραίτητα μέτρα, για την τήρηση των αντίστοιχων νομικών απαιτήσεων στο μέλλον.

9. Το Παρατηρητήριο συμφωνεί με τη παρατήρηση του Συνεδρίου και έχει λάβει τα απαραίτητα μέτρα για την είσπραξη ποσών σε τακτική βάση.

11. Το Παρατηρητήριο επιδοκιμάζει τις παρατηρήσεις του Συνεδρίου που αφορούν το χαμηλό ύψος των πιστώσεων πληρωμών που ελήφθησαν και την καθυστερημένη καταβολή της επιχορήγησης.

Ελήφθησαν τα απαραίτητα μέτρα για την αποφυγή παρόμοιων προβλημάτων στο μέλλον με την εφαρμογή της νέας επίσημης διαδικασίας που επέβαλε η Επιτροπή το 2003 για την είσπραξη της ετήσιας επιχορήγησης. Η Επιτροπή θα καταβάλει στο Παρατηρητήριο την επιχορήγηση σε τέσσερις δόσεις. Κάθε δόση θα καταβάλλεται περίπου έξι εβδομάδες κατόπιν υποβολής γραπτής αίτησης από το Παρατηρητήριο.

12. Με την εφαρμογή του νέου δημοσιονομικού κανονισμού το 2003, το εσωτερικό σύστημα ελέγχου προσαρμόστηκε, για την ικανοποίηση των νέων απαιτήσεων και την αντιμετώπιση των γνωστών αδύνατων σημείων και ελλείψεων.

Το 2003, στο πλαίσιο της εφαρμογής του νέου δημοσιονομικού κανονισμού, το Παρατηρητήριο παρέσχε κατάρτιση σε όλους τους διατάκτες, με σκοπό να διευκρινισθεί η διαφορά μεταξύ της μεταβίβασης αρμοδιοτήτων για την ανάληψη δημοσιονομικών δεσμεύσεων και της μεταβίβασης αρμοδιοτήτων για την ανάληψη νομικών δεσμεύσεων.

13. Επιπλέον, διενεργήθηκε εξωτερική αξιολόγηση όλου του παραδοτέου υλικού τον Ιανουάριο και Φεβρουάριο του 2003 και πραγματοποιήθηκε συνεδρίαση με τους αξιολογητές, στη Βιέννη. Τα πορίσματα κοινοποιήθηκαν στους εθνικούς φορείς συνεργασίας, για τη βελτίωση της ποιότητας των εκθέσεων. Προκειμένου να βελτιωθεί περαιτέρω η κατάσταση το 2003, η αξιολόγηση διενεργείται σε μόνιμη βάση.

14. Το Παρατηρητήριο συμφωνεί με τις παρατηρήσεις του Ελεγκτικού Συνεδρίου και έχει ήδη λάβει μέτρα για την αποφυγή παρόμοιων προβλημάτων στο μέλλον.

Παραδείγματος χάριν, το 2003, το Παρατηρητήριο συμμετείχε στις συμβάσεις πλαίσιο της Επιτροπής για τις προμήθειες ΤΠ και για τις δημοσιεύσεις. Το Παρατηρητήριο λαμβάνει επίσης μέρος στη νέα σύμβαση πλαίσιο σχετικά με τις ρυθμίσεις διαμονής/ταξιδίου, η οποία καταρτίζεται επί του παρόντος από την Επιτροπή.